বন্ধুরা জাতীয় দলের ক্যাম্পে। আর অভিজিৎ সরকার ফিরে এসেছে বাড়িতে। অনূর্ধ্ব ১৯ এএফসি কাপ চ্যাম্পিয়নশিপের যোগ্যতা নির্ণায়ক পর্বের জন্য জাতীয় দল নির্বাচন করে ফেলেছেন নর্টন দ্য ম্যাটোস। ব্যান্ডেলের ছেলে অভিজিতকে যে দলে রাখেননি পর্তুগিজ কোচ, তা সবার আগে প্রকাশ করেছিল এবেলা.ইন। 
এ হেন অভিজিৎ এখন দোলাচলে ভুগছেন। শনিবার যুব বিশ্বকাপের ফাইনাল। শহর কলকাতার সব রাস্তা সেদিন এসে মিশবে যুবভারতীতে। বিশ্বকাপ ফাইনালের দিন অভিজিৎ মাঠে হাজির থাকবে কি না, তা এখনও স্থির করে উঠতে পারেনি। এদিন এবেলা.ইন-কে বাঙালি বিশ্বকাপার বলছিল, ‘‘বলতে পারেন ৭০-৩০ সম্ভাবনা। যাওয়ার ইচ্ছাও রয়েছে। আবার যেতে চাইছিও না। এর পিছনে অবশ্য আলাদা কোনও কারণ নেই।’’ 

এই বিষয়ে অন্যান্য খবর

বাংলার এই ফুটবলারের স্বপ্ন ভেঙে গেল। কী হল জেনে নিন 
রাজ্যের তিন বিশ্বকাপারকে সংবর্ধনা! জেনে নিন, কে কী পাচ্ছেন


বাড়িতে ফেরা ইস্তক অভিজিতের ঠাসা সূচি। জাতীয় দলের ক্যাম্পে থাকার জন্য দীর্ঘদিন পুজোর সময়ে বাড়িতে থাকতে পারেনি ভারতের দশ নম্বর জার্সিধারী। এবার জগদ্ধাত্রী পুজোয় মা-বাবার সঙ্গে থাকতে পারবে ভারতের আক্রমণাত্মক মিডফিল্ডার। বৃহস্পতিবার ভদ্রেশ্বরে জগদ্ধাত্রী পুজোর উদ্ধোধনে যাবে অভিজিৎ। ফাইনালের দিন বিকেলে মোহনবাগান ক্লাবে যেতে হবে তাকে। এদিন সকালেই তাকে আমন্ত্রণ জানানো হয়েছে। 
শহরে বিশ্বকাপ ফাইনালের পারদ চড়তে শুরু করে দিয়েছে। টিকিটের খোঁজ শুরু হয়ে গিয়েছে ফুটবলপাগলদের মধ্যে। যদি কোনওভাবে একটা টিকিট পাওয়া যায়! অভিজিত কি পেয়েছে বিশ্বকাপ ফাইনালের টিকিট? ব্যান্ডেলের বিশ্বকাপার বলছে, ‘‘আমার তো কার্ড রয়েছে। বিশ্বকাপ খেলেছি আমি। সেই কার্ড রয়েছে।’’ ফাইনালে কে এগিয়ে? অভিজিৎ বলছিল, ‘‘ইংল্যান্ড কিন্তু অভাবনীয় উন্নতি করেছে। অনূর্ধ্ব ২০ বিশ্বকাপ জিতেছে ইংল্যান্ড। অনূর্ধ্ব ১৭ ইউরোর ফাইনালে পৌঁছেছিল। এবার যুব বিশ্বকাপের ফাইনালে। ফাইনাল বেশ জমবে।’’